Nehemia 6 | Beibele Inthaneteng | Phetolelo ya Lefase le Lefsa
6 Eitše gateetee ge Sanebalathi,+ Tobia,+ Geshema+ wa Moarabia+ le manaba a rena ka moka ba botšwa gore ke agile morako lefsa+ e bile ga go na mo go kgeregilego (le ge go fihla ka nako yeo ke be ke se ka tsenya mejako+ ya dikgoro),+ 2 Sanebalathi le Geshema ba nthomela molaetša kapejana ba re: “Etla gomme re kopane+ go o mongwe wa metsana ya molaleng wa Ono.”+ Eupša ba be ba ntogela maano a go nkgobatša.+ 3 Ka romela baromiwa go bona+ ka re: “Mošomo wo ke o dirago+ ke o mogolo kudu, nka se kgone go theogela go lena. Ge e ba nka tloga mo ka theogela go lena, mošomo wo o tlo ema.”+ 4 Lega go le bjalo, ba nthomela molaetša o swanago ka makga a mane, nna ka ba fetola ka mantšu ao ke bego ke ba boditše ona pele. 5 Mafelelong Sanebalathi+ a romela mohlanka wa gagwe go nna ka lekga la bohlano a na le molaetša o swanago a swere lengwalo le le butšwego ka seatleng. 6 Lona le be le ngwadilwe gore: “Mo ditšhabeng go tumile taba ya gore wena le Bajuda le loga maano a go rabela+ e bile Geshema+ le yena o re’alo. Ke ka baka leo le agago morako; wena o kgoši+ ya bona go ya ka seo se boletšwego. 7 E bile go na le baporofeta ba o ba beilego gore ba goeletše ka wena Jerusalema ka moka ba re: ‘Go na le kgoši kua Juda!’ Bjale dilo tša go swana le tše di tla botšwa kgoši. Ka gona etla go rena gore re tle re rerišane.”+ 8 Lega go le bjalo, ka mo romela molaetša ka re: “Ga di gona dilo tšeo o di bolelago,+ eupša o itlhamela tšona pelong ya gago.”+ 9 Ka moka ga bona ba be ba leka go re tšhoša, ba ipotša ba re: “Diatla+ tša bona di tla tlogela mošomo gomme wa se fele.” Bjale wena Modimo, anke o matlafatše diatla tša ka.+ 10 Ka tsena ntlong ya Shemaya morwa wa Delaya morwa wa Mehetabele ge a be a sa itswaleletše ka ntlong.+ A re go nna: “A re kopane+ ntlong ya Modimo wa therešo ka gare ga tempele+ gomme re tswalele mejako ya yona; ba e tla gore ba go bolaye, ba tlo tla bošego+ gore ba go bolaye.” 11 Eupša nna ka re: “Na monna wa go swana le nna a ka tšhaba?+ Ke nna mang mo nka tsenago ka tempeleng gomme ka phela?+ Nka se tsene!” 12 Ka nyakišiša gomme ka hwetša gore ga se Modimo+ yo a mo romilego, eupša o porofetile ka nna+ ka gobane a thwetšwe+ ke Tobia le Sanebalathi.+ 13 O be a thwaletšwe+ gore a ntšhošetše+ gomme ke dire dilo ka tsela yeo, gore ke dire sebe+ ke be le botumo bjo bobe+ go bona gomme ba tle ba nkgoboše.+ 14 Wena Modimo wa ka, o se ke wa lebala+ ditiro tše tša Tobia+ le Sanebalathi le tša Noadia moporofeta wa mosadi+ gotee le tša baporofeta ka moka bao ka mehla ba bego ba leka go ntšhošetša. 15 Morako+ o ile wa agwa ka matšatši a masomehlano-pedi gomme wa fetšwa ka letšatši la masomepedi-hlano la Elula. 16 Ya re gateetee ge manaba+ a rena ka moka a ekwa ka seo le ditšhaba ka moka tšeo di re dikologilego di bona seo, tša nyama kudu, tša tseba gore ke ka baka la Modimo wa rena+ ge mošomo wo o phethilwe. 17 Mehleng yeo bakgomana+ ba Juda ba be ba ngwalela Tobia mangwalo a mantši gomme le bona ba be ba amogela ao Tobia+ a bego a ba ngwalela ona e le ge a ba araba. 18 Batho ba bantši kua Juda ba be ba enne gore ba tla ema le yena, ka gobane e be e le mokgonyana wa Shekania morwa wa Eira;+ morwa wa gagwe Jehohanani o be a nyetše morwedi wa Meshulama+ morwa wa Berekia. 19 Ka mehla ba be ba mmolela gabotse go nna. Le gona ba be ba mmotša mantšu a ka ka mehla.+ Go be go na le mangwalo ao Tobia a bego a nthomela ona gore a ntšhošetše.+